กระทรวงแรงงานแนะวิธีจ้างแรงงานต่างด้าวถูกกฎหมายตามระบบ MOU ไม่ยุ่งยาก
นายสันติ นันตสุวรรณ รองอธิบดีกรมการจัดหางาน กระทรวงแรงงาน กล่าวว่า การนำเข้าแรงงานต่างด้าว 3 สัญชาติ ได้แก่ เมียนมา กัมพูชา และลาว เพื่อมาทำงานตามบันทึกความเข้าใจว่าด้วยความร่วมมือด้านแรงงาน (MOU) อย่างถูกต้องตามกฎหมาย ปัจจุบันมีขั้นตอนไม่ได้ยุ่งยาก ซึ่งกฎหมายกำหนดให้นำเข้า 2 วิธี ได้แก่ 1.นายจ้างดำเนินการขอนำเข้าแรงงานด้วยตนเอง 2.นายจ้างสามารถให้ผู้รับอนุญาตนำเข้าแรงงานเป็นผู้ดำเนินการแทนได้ ส่วนค่าใช้จ่ายกรณีนายจ้างให้ผู้รับอนุญาตนำเข้าดำเนินการแทน ซึ่งบริษัทผู้รับอนุญาตสามารถเรียกค่าบริการได้ แต่ต้องเป็นไปตามที่กฎหมายกำหนด ส่วนค่าใช้จ่ายอื่นๆ เป็นค่าใช้จ่ายที่แรงงานต่างด้าวต้องจ่ายตามกฎหมายและจ่ายเท่ากันทุกคน เช่น ค่าใบอนุญาตทำงาน ค่าตรวจสุขภาพ ค่าประกันสุขภาพ และค่าวีซ่า หากนายจ้าง/สถานประกอบการมีความประสงค์ต้องการจ้างแรงงานต่างด้าว 3 สัญชาติ สามารถติดต่อแจ้งความต้องการได้ที่สำนักงานจัดหางานจังหวัดทั่วประเทศ และสำนักงานจัดหางานกรุงเทพมหานคร 10 เขตพื้นที่ ส่วนกรณีแรงงานต่างด้าวบางสาขาอาชีพหาแรงงานค่อนข้างยากเช่น งานประมง และคนทำงานรับใช้ในบ้าน ปัจจุบันพบว่าแรงงานต่างด้าวเลือกงานมากขึ้นรองอธิบดีกรมการจัดหางาน ยังกล่าวด้วยว่า การนำเข้าแรงงานต่างด้าวตาม MOU ภายใต้สถานการณ์โควิด-19 แม้จะมีขั้นตอนและการยื่นเอกสารเพิ่มเติม แต่ปัจจุบันถือว่าใช้เวลาและค่าใช้จ่ายลดลง หลังจากรัฐบาลปรับมาตรการให้ยืดหยุ่นตามสถานการณ์โควิด-19 ที่คลี่คลายลง ทำให้เกิดความสะดวกคล่องตัวยิ่งขึ้น แต่ยังคงมาตรการป้องกันการแพร่ระบาดของโรคโควิด-19 เช่น แรงงานต่างด้าวฉีดวัคซีนครบโดสหรือไม่ครบ ต้องแสดงผลตรวจ RT–PCR ใน 72 ชั่วโมง สามารถเข้าประเทศไทยโดยไม่ต้องกักตัว ส่วนผู้ที่ฉีดวัคซีนไม่ครบให้เข้าระบบกักตัวที่ลดเหลือ 5 วัน เมื่อแรงงานเข้ามาในประเทศไทย ก่อนทำงานจะได้รับการอบรมให้ความรู้เกี่ยวกับสิทธิและหน้าที่ รวมถึงสิทธิประโยชน์ที่แรงงานต่างด้าวจะได้รับด้วย